Document ID: 32014D0722

DEĊIŻJONI TA' IMPLIMENTAZZJONI TAL-KUNSILL
tal-14 ta' Ottubru 2014
li tawtorizza lill-Ġermanja tapplika rata mnaqqsa ta' taxxa fuq l-elettriku pprovdut direttament lil bastimenti rmiġġati f'port f'konformità mal-Artikolu 19 tad-Direttiva 2003/96/KE
(2014/722/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra d-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku (1), u b'mod partikolari l-Artikolu 19 tagħha,
Wara li kkunsidra l-proposta mill-Kummissjoni Ewropea,
Billi:
(1)
Bid-Deċiżjoni ta' Implimentazzjoni tal-Kunsill 2011/445/UE (2) il-Ġermanja ġiet awtorizzata tapplika rata mnaqqsa ta' taxxa fuq l-elettriku pprovdut direttament lil bastimenti rmiġġati f'port (“elettriku mill-art”) f'konformità mal-Artikolu 19 tad-Direttiva 2003/96/KE sas-16 ta' Lulju 2014.
(2)
Permezz ta' ittra datata 26 ta' Frar 2014, il-Ġermanja talbet l-awtorizzazzjoni biex tkompli tapplika rata mnaqqsa ta' taxxa fuq l-elettriku għall-elettriku mix-xatt skont l-Artikolu 19 tad-Direttiva 2003/96/KE.
(3)
Permezz tat-tnaqqis fit-taxxa li hija għandha ħsieb tapplika, il-Ġermanja għandha l-għan li tkompli tippromwovi użu usa' ta' elettriku mix-xatt bħala mezz li jagħmel inqas ħsara lill-ambjent biex il-vapuri jissodisfaw il-ħtiġijiet tagħhom tal-elettriku waqt li jkunu rmiġġati fil-portijiet meta mqabbel mal-ħruq ta' karburanti tal-bastimenti abbord il-bastimenti.
(4)
Sakemm l-użu tal-elettriku mix-xatt jevita l-emissjonijiet ta' sustanzi li jniġġsu l-arja assoċjati mal-ħruq ta' karburanti tal-bastimenti abbord il-bastimenti fl-irmiġġ, dan jikkontribwixxi għal titjib tal-kwalità tal-arja lokali fl-ibliet portwali. Il-miżura għalhekk hija mistennija li tagħti kontribut lill-objettivi tal-politiki ambjentali, tas-saħħa u tal-klima tal-Unjoni.
(5)
Il-permess li ngħatat il-Ġermanja biex tapplika rata mnaqqsa ta' taxxa fuq l-elettriku għall-elettriku mix-xatt ma jmurx lil hinn minn dak li hu meħtieġ sabiex jiżdied l-użu ta' elettriku mix-xatt, peress li fil-maġġoranza tal-każijiet, il-ġenerazzjoni abbord se tibqa' alternattiva iżjed kompetittiva. Għall-istess raġuni, u minħabba li l-penetrazzjoni attwali tat-teknoloġija fis-suq hija relattivament baxxa, il-miżura x'aktarx li ma twassalx għal distorsjonijiet sinifikanti fil-kompetizzjoni matul iż-żmien li fih tiġi applikata għalhekk mhux se jkollha effett negattiv fuq il-funzjonament xieraq tas-suq intern.
(6)
Mill-Artikolu 19(2) tad-Direttiva 2003/96/KE joħroġ li kull awtorizzazzjoni mogħtija skont din id-dispożizzjoni jrid ikollha żmien strettament limitat. Minħabba l-ħtieġa li l-perjodu għandu jkun twil biżżejjed sabiex jippermetti l-valutazzjoni korretta tal-miżura, iżda wkoll il-ħtieġa li ma jiġux imminati żviluppi futuri tal-qafas legali eżistenti, huwa xieraq li l-awtorizzazzjoni mitluba tingħata għal sitt snin.
(7)
Sabiex tingħata ċertezza legali lill-operaturi tal-portijiet u tal-vapuri u sabiex tiġi evitata żieda potenzjali fil-piż amministrattiv għad-distributuri u ridistributuri tal-elettriku li jistgħu jirriżultaw minn bidliet fir-rata ta' taxxa tas-sisa fuq l-elettriku mill-art, għandu jkun żgurat li l-Ġermanja tkun tista' tapplika t-tnaqqis tat-taxxa speċifika eżistenti li għalih tirrelata din id-Deċiżjoni mingħajr interruzzjoni. L-awtorizzazzjoni mitluba għandha għalhekk tingħata b'effett mis-17 ta' Lulju 2014, sabiex l-arranġamenti preċedenti skont id-Deċiżjoni ta' Implimentazzjoni 2011/445/UE ikomplu mingħajr interruzzjoni.
(8)
Din id-Deċiżjoni ma għandiex tibqa' tapplika mid-data li fiha r-regoli ġenerali dwar il-vantaġġi tat-taxxa għall-elettriku mix-xatt isiru applikabbli permezz ta' att leġislattiv futur tal-Unjoni
(9)
Din id-Deċiżjoni hija mingħajr preġudizzju għall-applikazzjoni tar-regoli tal-Unjoni dwar l-għajnuna mill-Istat,
ADOTTA DIN ID-DEĊIŻJONI:
Artikolu 1
Il-Ġermanja hija b'dan awtorizzata tapplika rata mnaqqsa ta' taxxa fuq l-elettriku pprovdut direttament lil bastimenti, għajr opri għal użu rikreattiv privat, irmiġġati fil-portijiet (“elettriku mix-xatt”), sakemm ikunu rispettati l-livelli minimi ta' tassazzjoni skont l-Artikolu 10 tad-Direttiva 2003/96/KE.
Artikolu 2
Din id-Deċiżjoni għandha tapplika mis-17 ta' Lulju 2014 sas-16 ta' Lulju 2020.
Artikolu 3
Din id-Deċiżjoni hija indirizzata lir-Repubblika Federali tal-Ġermanja.
Magħmul fil-Lussemburgu, l-14 ta' Ottubru 2014.

Labels: 2
14
8
0
18